b'\n_START_ARTICLE_\nLabienus\n_START_SECTION_\nUtseende\n_START_PARAGRAPH_\nMiddelsstore, langstrakte, jevnbrede biller. P\xc3\xa5 farge er de svarte eller m\xc3\xb8rkebrune. Hodet er stort og bredt med sm\xc3\xa5, runde fasett\xc3\xb8yne. Midt i pannen sitter det gjerne en flat kn\xc3\xb8l eller et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke kneb\xc3\xb8yde, de ytterste fem leddene har bladlignende utskudd og danner en l\xc3\xb8s vifte som ikke kan lukkes. Brystskjoldet (pronotum) er avrundet firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med rader av firkantede groper.\n_START_SECTION_\nLevevis\n_START_PARAGRAPH_\nVoksne og larver lever sammen i r\xc3\xa5tnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de f\xc3\xb4rer til larvene, og hjelper dermed ford\xc3\xb8yelsen. B\xc3\xa5de voksne og larver spiser dessuten de voksne billenes avf\xc3\xb8ring (s\xc3\xa5kalt koprofagi). Dette \xc3\xb8ker n\xc3\xa6ringsutbyttet siden avf\xc3\xb8ringen har blitt infisert med mikroflora (bakterier og andre mikroorganismer) som frigj\xc3\xb8r n\xc3\xa6ringsstoffer fra treet. De voksne billene hjelper ogs\xc3\xa5 larvene til \xc3\xa5 bygge et puppekammer der de kan forvandle seg til en puppe.\n_START_SECTION_\nUtbredelse\n_START_PARAGRAPH_\nSlekten er utbredt p\xc3\xa5 Molukkene, Ny-Guinea og i Queensland.'